|  |
| --- |
| **РЕПУБЛИКА СРБИЈА**  **ОПШТИНА РАЧА** |
| **СКУПШТИНА ОПШТИНЕ РАЧА** |
| **Број: 06-53/2025-I-01**  **Дана: 15.07.2025. године**  **Рача** |

**З А П И С Н И К**

**са 19. седнице Скупштине општине Рача**

**одржане дана 15.07.2025. године**

**Председник Скупштине општине Рача, Ненад Савковић:** Добар дан поштовани одборници Скупштине општине Рача. Отварам 19. седницу Скупштине општине Рача 15.07.2025. године, почетак у 10:00 часова. Oбавештавам Вас да електронски систем још увек није у функцији тако да ће се у складу са чланом 118. став 3. Пословника о раду Скупштине општине Рача кворум утврдити прозивком одборника и да ће се у складу са чланом 151. став 4. Пословника о раду Скупштине општине Рача на данашњој седници гласати дизањем руке на начин одређен пословником. Позивам секретара СО Рача да прозове одборнике и утврди кворум.

**Секретар Скупштине општине Рача, Марија Стевановић:** Горан Јевтић није присутан, Ненад Савковић присутан, Тамара Живуловић није присутна, Зорица Милошевић присутна, Горан Деспотовић присутан, Срђан Марковић присутан, Дејан Живковић присутан, Снежана Марковић није присутна, Светлана Обрадовић присутна, Миладин Дугић присутан, Радослава Нешић присутна, Љубиша Стефановић није присутан, Славиша Сретеновић присутан, Гордана Милићевић присутна, Аница Благојевић није присутна, Марија Тодоровић није присутна, Радослав Рафаиловић присутан, Бранислав Милутиновић присутан, Слађана Срећковић присутна, Петар Миладиновић присутан, Иван Станојевић присутан, Горан Миленовић присутан, Радослав Радојичић није присутан, Зоран Владисављевић није присутан, Дијана Гарабиновић Спасић није присутна и Драган Матић присутан. Седамнаест.

**Председник Скупштине општине Рача, Ненад Савковић:** **Констатујем да седници присутвује 17 одборника, тако да имамо кворум за пуноправан рад и одлучивање.**

**Председник Скупштине општине Рача, Ненад Савковић:** У материјалу за ову седницу достављен Вам је записник са 18. седнице Скупштине општине. Да ли има примедби на записник са седнице одржане 17.06.2025. године? Уколико нема, стављам на гласање записник са 18. седнице Скупштине општине. Ко је за? Против? Уздржаних? Нема.

**Председник Скупштине општине Рача, Ненад Савковић: Констатујем да је записник са 18. седнице усвојен са 17 гласова ''за'', није било ''против'' и није било ''уздржаних''.**

**Председник Скупштине општине Рача, Ненад Савковић:** У скалду са члановима 121. и 205. Пословника о раду одговор на одборничка питања. На седници одржаној дана 23.05.2025. године постављена су два питања. На претходној седници смо прочитали одговоре који су достављени до тада. У међувремену је одговорио Општински правобранилац на питање које је поставио одборник Бранислав Милутиновић. Сада ће Вам Секретар Скупштине општине прочитати овај одговор. И одговор на друго питање, доставило је Јавно предузеће за управљање и развој инфраструктурних објеката Рача. Тако да ће да Вам прочита оба.

**Секретар Скупштине општине рача, Марија Стевановић:** Општински правобранилац општине Рача Иван Миљковић је дана 16.06.2025. године доставио следећи одговор на питање одборника Бранислава Милутиновића. “ Шта се догађа са земљиштем које је прешло у власништво државе, а било продато од задруге?- Формално, то земљиште се сада води као државна својина, услед законских трансформација својине након гашења задруге. Мештани који су га купили нису правно признати као власници јер се својина није благовремено пренела и уписала. Како изаћи у сусрет тим грађанима?- Постоје две путање: судска и административна. Судским путем, грађани могу тужбом доказати своје право- било на основу уговора, било на основу одржаја (вишегодишње савесне државине). Закон пружа основ да, после 20. година мирног поседа, савесни држалац постане власник, чак и ако је земљиште било државно, јер пољопривредне парцеле нису изузете од стицања одржајем (изузећа важе за јавна добра попут путева, вода, шумског блага итд.). Администаривним путем, могуће је да држава пристане на легализацију фактичког стања-након озакоњења објекта, омогућавањем директног откупа земљишта испод објеката и окућница од стране тих грађана, или општим законом о легализацији или посебном одлуком Владе. У сваком случају, препорука је да се сваки случај појединачно испита. Тамо где су испуњени услови за одржај, грађани би релативно најједноставније остварили право својине судским путем. Државно правобранилаштво (пошто оно заступа Републику Србију) би могло, ради правичности, да не оспорава захтеве који су очигледно основани (нпр. посед дуже од 20 година уз купопродајни уговор). Алтернативно, за парцеле на којима су куће, може се покренути иницијатива да се ти случајеви реше ванпарнично-легализацијом и продајом земљишта власницима кућа под повољним условима. То би било у складу и са духом закона и са заштитом правног поверења грађана који су своје парцеле платили и деценијама их користе као своје. Општински правобранилац Иван Миљковић.“

**Секретар Скупштине општине рача, Марија Стевановић:** И имамо одговор који је доставила директорка Јавног предузеће за управљање и развој инфраструктурних објеката Рача Горица Танасијевић дана 20.06.2025. године. „Поштовани, до тренутка израде овог дописа, издати су налози за крчење шибља и растиња поред путева и то: општински пут ОП-1 у месним заједницама Сипић и Трска, Мирашевац, Рача-Мали Мирашевац, Доња Рача, Поповић и Вишевац. Одрађена је поправка пута по захтеву Председника МЗ Ђурђево, затим постављен знак у МЗ Сипић, уређен простор у улици Радоја Домановића. Такође, издат је налог за крпљење ударних рупа на територији општине Рача а на основу предлога председника месних заједница. Сви су контактирани како би се покрила што већа површина за санацију. У наредном периоду, по окончању поступка јавне набавке радова на уређењу атарских путева, издаће се налози за уређење атарских путева у свим месним заједницама које су доставиле захтеве. Планира се и местимична поправка путева на основу пристиглих захтева за месне заједнице Сараново, Сепци, Трска, Поповић, Бошњане, Борци и Мирашевац. Напомена: налози се издају на основу захтева председника савета месних заједница и на основу обиласка путева од стране стручне службе испред Управљача путева, а све то у складу са расположивим средствима по Уговору између општине Рача и ЈКП-а. С поштовањем, директор Горица Танасијевић.“

**Председник Скупштине општине Рача, Ненад Савковић:** Може да узме Шеф одборничке групе копију уколико треба да негде се огласи или стави, или шта већ.

**Председник Скупштине општине Рача,Ненад Савковић:** У материјалу за данашњу седницу достављен је предложени дневни ред. До почетка седнице у складу са Пословником није било предлога за измену и допуну дневнног реда. Сада ћу Вам прочитати днвни ред у целини.

ДНЕВНИ РЕД

1. Разматрање предлога Одлуке о усвајању Редовног годишњег финансијског извештаја Јавног предузећа за управљање и развој инфраструктурних објеката Рача, за 2024. годину, усвојеног од стране Надзорног одбора, Одлуком број 243/2025, од 26.06.2025. године;
2. Разматрање предлога Одлуке о давању сагласности Јавном предузећу за управљање и развој инфраструктурних објеката Рача, на Одлуку Надзорног одбора о расподели добити по финансијском извештају за 2024. годину, број 245/2025, од 26.06.2025. године;
3. Разматрање предлога Решења о образовању Комисије за спровођење конкурса за избор директора јавних предузећа чији је оснивач општина Рача;
4. Разматрање предлога Одлуке о спровођењу јавног конкурса за избор директора Јавног комуналног предузећа ''Рача'', Рача, на мандатни период од четири године;
5. Разматрање предлога Одлуке о додели награда поводом Дана општине Рача;
6. Разно.

**Председник Скупштине општине Рача, Ненад Савковић:** Нема предлога измене и допуне дневног реда? Стављам на гласање. Ко је за овакав дневни ред? Против? Уздржаних? Нема.

**Председник Скупштине општине Рача, Ненад Савковић:** **Констатујем да је дневни ред усвојен са 17 гласова ''за'', није било ''против'' и није било ''уздржаних''.**

**ТАЧКА 1: Разматрање предлога Одлуке о усвајању Редовног годишњег финансијског извештаја Јавног предузећа за управљање и развој инфраструктурних објеката Рача, за 2024. годину, усвојеног од стране Надзорног одбора, Одлуком број 243/2025, од 26.06.2025. године;**

**Председник Скупштине општине Рача, Ненад Савковић:** Комисија за статутарна питања, организацију и нормативна акта и Савет за буџет и финансије разматрали су и усвојили овај предлог. Известилац је Горица Танасијевић. Изволи Горице.

**Известилац, Горица Танасијевић:** Хвала. Добар дан свима. Финансијски извештај за 2024. годину показује следеће податке: укупно оставрени приходи су у износу 8.147.000,00 динара што је скоро у истом износу као и 2023. године. Укупно остварени расходи су у износу од 8.008.000,00 динара што је за 441.000,00 више у односу на 2023. годину. И остварује се нето утврђени добитак у износу од 139.000,00 динара колико је забележено и на позицији нето добитка у билансу успеха. На последњи дан, односно 31.12.2024. године салдо неизмирених краткорочних обавеза био је свега 328.000,00 динара, а насупрот томе обратна имовина је скоро 7 пута већа од тог износа. Сет финансијских извештаја чине биланс стања, биланс успеха и напомене уз финансијске извештаје. Као саставни део документације финансијског извештаја јесте свакако Извештај независног ревизора. Ревизорска кућа која је одабрана применом поступка набавке на које се закон не примењује је обавила ревизију и сачинила Извештај о утврђеној ревизији. У њиховом извештају су навели да приложени финансијски извештаји приказују истинито и објективно стање по материјално значајним питањима на дан 31.12.2024. године. Хвала.

**Председник Скупштине општине Рача, Ненад Савковић:** Хвала директорка. Констатујем да седници присуствује и Дијана Гарабиновић Спасић. Отварам дискусију по овој тачки дневног реда. Да ли неко жели реч? Уколико не, стављам на гласање овај предлог. Ко је за? Против? Уздржаних?

**Председник Скупштине општине Рача, Ненад Савковић:** **Констатујем да је предлог усвојен са 17 гласова „ЗА“, није било „против“ и није било „уздржаних“.**

**ТАЧКА 2: Разматрање предлога Одлуке о давању сагласности Јавном предузећу за управљање и развој инфраструктурних објеката Рача, на Одлуку Надзорног одбора о расподели добити по финансијском извештају за 2024. годину, број 245/2025, од 26.06.2025. године;**

**Председник Скупштине општине Рача, Ненад Савковић:** Комисија за статутарна питања, организацију и нормативна акта и Савет за буџет и финансије разматрали су и усвојили овај предлог. Горица Танасијевић. Изволи.

**Известилац, Горица Танасијевић:** Као што сам рекла малочас утврђена добит по финансијском извештају за 2024. годину износи 139.000,00 динара колико је забележено на позицији нето добитка у билансу успеха и предлажемо да овај износ остане нераспоређени као што је то било и претходних година. Хвала.

**Председник Скупштине општине Рача, Ненад Савковић:** Хвала. Да ли има пријављених за реч? Уколико нема, стављам на гласање овај предлог. Ко је за? Против? Уздржаних? Нема.

**Председник Скупштине општине Рача, Ненад Савковић:** **Констатујем да је предлог усвојен са 17 гласова „ЗА“, није било „против“ и није било „уздржаних“.**

**ТАЧКА 3: Разматрање предлога Решења о образовању Комисије за спровођење конкурса за избор директора јавних предузећа чији је оснивач општина Рача;**

**Председник Скупштине општине Рача, Ненад Савковић:** Комисија за статутарна питања, организацију и нормативна акта и Савет за буџет и финансије разматрали су и усвојили овај предлог. Видели сте у материјалу. истиче пре свега директору јавног комуналног предузећа мандатни период на који је био на 4 године. Отварам дискусију по овој тачки дневног реда. Да ли неко жели реч? Не. Уколико не, стављам на гласање трећу тачку дневног реда. Ко је за? Против? Уздржаних? Нема.

**Председник Скупштине општине Рача, Ненад Савковић: Констатујем да је предлог усвојен са 17 гласова „ЗА“, није било „против“ и није било „уздржаних“.**

**ТАЧКА 4: Разматрање предлога Одлуке о спровођењу јавног конкурса за избор директора Јавног комуналног предузећа ''Рача'', Рача, на мандатни период од четири године;**

**Председник Скупштине општине Рача, Ненад Савковић:** Отварам расправу.

**Секретар Скупштине општине рача, Марија Стевановић:** У скалду са чланом 46. став 2. Закона о јавним предузећима поступак за именовање директора покреће се 6 месеци пре истека периода на које је именован, односно у року од 30 дана од дана подношења оставке или разрешења. И због тога се приступа.

**Председник Скупштине општине Рача, Ненад Савковић:** Па да. То има у материјалу. Да ли неко жели реч? Не. Уколио не, стављам на гласање овај предлог. Ко је за? Против? Уздржаних? Нема.

**Председник Скупштине општине Рача, Ненад Савковић: Констатујем да је предлог усвојен са 17 гласова „ЗА“, није било „против“ и није било „уздржаних“.**

**ТАЧКА 5: Разматрање предлога Одлуке о додели награда поводом Дана општине Рача;**

**Председник Скупштине општине Рача, Ненад Савковић:** Као што знете 21. јул. Комисија за статутарна питања, организацију и нормативна акта и Савет за буџет и финансије разматрали су и усвојили овај предлог. Позвани сте сви, добили сте данас позивнице, 21-ог, у 12 сати, Вила Шумадија, свечана Скупштина. Да ли неко жели реч? Добро. Нико се не јавља за реч. Стављам на гласање овај предлог Одлуке о додели награда поводом Дана општине Рача. Ко је за? Против? Уздржаних?-Један.

**Председник Скупштине општине Рача, Ненад Савковић: Предлог је усвојен са 16 гласва „ЗА“, није било „против“ и био је један „уздржан“ глас. Светлана Обрадовић је била уздржана поводом ове тачке дневног реда, да би ушло у записник.**

**ТАЧКА 6: Разно.**

**Председник Скупштине општине Рача, Ненад Савковић:** Да ли се неко јавља под разно? Бранислав Милутиновић. Изволи Браниславе.

**Одборник, Бранислав Милутиновић**: Поштовано председништво, даме и господо одборници. Ја сам очекивао овде, мислим не знам Председник да ли ради-не ради, очекивао сам извештај поводом елементарне непогоде која се десила између две Скупштине овде која је захватила нашу општину. Колико видим да је из, са друштвених мрежа видим да је и министарка посетила нашу општину, па сада сам хтео да се одборници информишу из прве руке, да не подлежемо притисцима улице. Ја ћу само да Вам пренесем оно што се дешава на терену. Људи кажу да нису били Сенићеви хидранти да би пола општине изгорело тамо да он није омогућио да се тамо пуне ватрогасна возила. Да су ватрогасна возила тамо била и у квару. Ми смо овде гласали, мислим игром случаја ја сам прозван тамо да је фабрика пет амбалаже која је имала уредно дозволу за рад срушена јер је требао ту да се гради ватрогасни дом. Докле се стигло са том овај иницијативом? Ватрогасна возила су нам добра и спремна да крену, само кад је пожар, е онда им све фали. Тако да ми морамо као неко ко се бави одлучивањем у овом дому да се потрудимо да се део средстава издвоји да се тамо помогне ватрогасцима. Они не требају никада да овај изађу на терен, али кад изађу да не буду угрожени. Игром случаја ватрогасно возило се нашло у обручу да је једва извучено. Могло је да изгори и оно. То је оно што се дешава на терену. Имамо следећи проблем. Значи кад се деси пожар игром случаја да ли је то од ветра, да ли су се жице спојиле или је неко бацио опушак, али ми не можемо да гледамо сада у шољу кога ће пожар да захвати, значи сви су угрожени без обзира ко је на том терену. Из тог разлога јавља се после и проблем да кад се искључи струја и људи који имају артеријске бунаре не могу да користе воду. И онда смо суочени са сутуацијом да су села и насеља угрожени. Из тог разлога ја тражим да за следећи пут доставите извештај докле се стигло са ватрогасним домом? Да ли ћемо моћи да помогнемо да наша ватрогасна јединица добије неко ново возило? Не требају нама шкоде да се разумемо, значи револтирани грађани. Полиција је спашавала наше функционере. То знају људи који су били на терену. Ја само хоћу да то остане забележено овде и да оно што је једино добро било у тој целој елементарној непогоди, а то је да је игром случаја срећом хидранти Александра Сенића су спасили део да катастрофа не буде много већа. Из тог разлога ми смо и ушли у једанаест општина и пет градова сада са циљем да нам држава додели помоћ. Мислим докле су комисије стигле и какве су процене? Хоћемо ли ми моћи да помогнемо нешто људима? Дешавао се пожар и мислим не као што је био у Ђурђеву. Био је пожар и у Поповићу, био је пожар прекључе у недељу у Војиновцу, и у Мирашевцу. Ево Гоца је била једна од угрожених. Из тог разлога Вас молим да учинимо све што је могуће да обезбедимо да та ватрогасна јединица буде спремна и да никада не треба, али ако изађе немојте да нема опрему и да сад тамо угрожавају своје животе. Хвала.

**Председник Скупштине општине Рача, Ненад Савковић:** Доставићемо Председнику питање. Он је и данас у Београду поводом тога. Оно што ја знам је да сигурно полиција није спашавала функционере ово што прича Милутиновић. Бар ја нисам обавештен о томе.

**Одборник, Бранислав Милутиновић**: Људи причају. Од линча грађана.

**Председник Скупштине општине Рача, Ненад Савковић:** Фирме где се точи, фирме где постоји хидрантска мрежа која је обавезна по закону су у обавези да пусте ватрогасну службу. Зато се и ради по фирмама тај систем где год да се налази. Захваљујући сад то јесте или није ставрно немам папире да ли је то Сенићева фирма, није. Сигурно је била од користи доста и ове и прошле године дефинитивно, али свака фирма је у обавези да стави на располагање своју хидрантску мрежу. Да ли је у Рачи, да ли је у Ђурђеву, у Крчмарима, где год да се налази. Ово ћемо предати Председнику опшптине да одговори на питање.

**Одборница, Гордана Милићевић:** (са места) Ја сам позвала истог тренутка када је избио пожар, у року од 10 минута је стигла наша цистерна. За пола сата су стигли из Крагујевца.

**Председник Скупштине општине Рача, Ненад Савковић:** Па радили су. Тај дан смо цео дан ставрно били свуда. Крагујевац је послао подршку истог момента. Тај дан је у Шумадији било 148 пожара, немој да заборавите то.

**Одборник, Иван Станојевић:** (са места) Само на територији Крагујевца не знам колико их је било.

**Одборница, Зорица Милошевић**: (са места) Да ли те пожаре изазивају жице које висе, далеководи и то? Пошто некад...

**Председник Скупштине општине Рача, Ненад Савковић:** Па дефинитивно ја мислим да изазивају жице.

**Одборница, Зорица Милошевић**: (са места) Ви можда нисте, били сте деца.Електошумадија је лети затезала жице, значи то се знало да радници из Електошумадије иду и затежу....

**Председник Скупштине општине Рача, Ненад Савковић:** Не знам сад. Они су у обавези били да се избаце дрвене бандере. Мислим да су дефинитивно са територије наше општине дрвене бандере избачене. Ради се о промени, можда је остало нешто мало, Борци, али не знам. Поповић. То је нешто мало дефинитивно остало. Врше замену жица са самоносивим кабловима. То се и сад показало где год је мрежа самоносивих каблова била по којим местима није дошло до пожара. Сад вероватно да је узрок и сама врућина и елементарна непогода. Не бисмо ушли да је то редовно стање сигурно у ту класификацију Републике.

**Одборница, Зорица Милошевић**: (са места) Поменула сам ово зато што доле код мене конкретно на улици има бандера, и испред између мене и комшије бандера. И жице висе.

**Председник Скупштине општине Рача, Ненад Савковић:** Па добро ови пожари што су избили конкретно код нас су махом 90 посто били на рубним подручјима мреже Електродистибуције. То су неки засеоци где једноставно се водила струја до неких кућа- викендица где нико није ушао ту пет, шест година или је прорасло дрвеће или су једноставно лабаве жице, дувао ветар. То је хаос био онај дан. И срећа што су и дошли, што је дошла испомоћ јер то је било питање и да дођу. У Крагујевцу је био хаос. У Крагујевцу је избио пожар поред војног магацина, поред овога што продаје ове боце, апотека које су пуне отрова. Зато је и дошао хиликоптер. То је стварно хаос био. Мислим да у принципу у Рачи су и грађани помогли дефинитивно много где су се укључили и сами радили и све и свашта да није било штете на људима и на животињама. Ајде нешто, и сад штетили су објекти, што је што кажу на трећем месту, никоме ништа није фалило овако да је неко не дај Боже настрадао. Много треба да се одради, то се сада видело. Причамо годинама ово што каже Бане да кад се дешавају пожари не можемо пуно да се надамо на помоћ са стране јер гори Топола, гори Крагујевац, гори Баточина, гори све око нас и то јесте један велики проблем дефинитивно. Оно што ја знам да је Рача позиционирана за нов ватрогасни дом. Ево заменик Председника оппштине Милица и она то зна вероватно, да смо ушли у тај трогодишњи план, колико беше петогодишњи, не знам, да се изгради ватрогасна станица, да се опреми са још једним или два нових возила, сад већ не знам ни ја тачно, мењју се услови. И да се оспособи. А дефинитивно подршка треба на терену. Сад имамо, размишљам, неке групе -вибер групе за све и свашта, а кад се нешто деси једноставно те неке вибер групе по селима не постоје. Само ко има добру вољу и види он ће да дође. Конкретно у Ђурђеву Слађа је била, ту су била деца. Деца малтене највећи посао одрадила. Деца да вуку црева. Деца, мислим седамнаест-осамнаест година.

**Одборник, Бранислав Милутиновић**: (са места) Дали смо Јавном комуналном предузећу не знам колико субвенција. Колико кошта то ватрогасно возило да купимо?

**Председник Скупштине општине Рача, Ненад Савковић:** Па ватрогасно возило није јефтино. Кошта негде oкo можда 150.000,00 евра.

**Одборник, Бранислав Милутиновић**: (са места) Колико смо дали јавном комуналном предузећу?

**Председник Скупштине општине Рача, Ненад Савковић:** Ми смо ушли у неки договор били са МУП-ом да кад МУП то изгради и ако све уради о њиховом трошку да општина учествује у куповини једног ватрогасног возила. То је било у ранијем периоду. Сад су се можда услови мењали па су у једном моменту прихватили из МУП-а да они комплетно финансирају. Сад све је то ствар договора, буџета и опредељених средстава. Оно што јесу определили јесте тај ватрогасни дом, али ја и даље мислим да они мора да сраде хидрантску мрежу малтене у свакој месној заједници где постоје услови, да се уреде водоизворишта, бар што се тиче њих и да се направи приступни пут и један хидрант да они брзо могу да пуне воду. Ово што прича Бане захваљујући фабрици која послује у Ђурђеву и ради је то много допринело, јер он док дође из Раче овде да напуни то је прошло 45 минута. Значи да није те хидрантске мреже у Емперусу било, то је хаос. Они су напунили, сад ја не знам, у једном моменту је било 6 возила, да не лупам, мислим да су 16 пута свако појединачно пунио возила. Нека возила су са 17 тона, нека са две, са три, небитно. Огромна количина воде.

**Одборник, Радослав Рафаиловић:** (са места) Много је битније људство и возила, него...

**Одборник, Иван Станојевић:** (са места) Ма 5 минута је много некад бре за пожар.

**Председник Скупштине општине Рача, Ненад Савковић:** Највише људство, сваки пут је људство. Добро, уколико нема дискутаната, затварам 19. седницу. Хвала свим одборницима.

**СКУПШТИНА ОПШТИНЕ РАЧА**

**СЕКРЕТАР ПРЕДСЕДНИК**

**СКУПШТИНЕ ОПШТИНЕ РАЧА СКУПШТИНЕ ОПШТИНЕ РАЧА**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Марија Стевановић Ненад Савковић**